**Den økonomiske situasjonen foran inntektsoppgjøret 2015**

YS vedtok i februar 2014 inntektspolitisk dokument for tariffperioden 2014-2016. Ved mellomoppgjøret 2015 vil dette fortsatt gjelde.

Et markert fall i etterspørselen fra petroleumsvirksomheten, en relativt svak utvikling både i fastlandsinvesteringene og husholdningenes etterspørsel ventes å bidra til svak aktivitetsvekst i 2015. Imidlertid har en svekket krone lettet situasjonen for norsk eksportsektor, og prognosene for etterspørselen etter tradisjonelle varer peker oppover. Internasjonale forhold trekker i litt ulike retninger. Situasjonen er fortsatt svak for mange land i Eurosonen, viktige eksportmarkeder for norsk konkurranseutsatt sektor, mens økonomien i USA viser tegn til bedring. I sum antas det å være en viss risiko for økt ledighet i 2015.

Disponibel realinntekt i Norge har vokst med 29 prosent i tiårsperioden fra 2004-2014. Fra 2004 har produktivitetsveksten vært svakere enn tidligere, og reallønnsveksten har støttet seg på et gunstig bytteforhold mot utlandet, der vi solgte dyrt og kjøpte billig på verdensmarkedet. Med fallet i oljeprisen er dette bytteforholdet ikke lenger like gunstig.

Frontfagsmodellen og ansvarlige lønnsoppgjør har bidratt til høy sysselsetting og god fordeling i Norge. Dersom eksportsektorens lønnsomhet svekkes betydelig, vil moderate lønnsoppgjør være det minst risikofylte og mest solidariske. Faren ved moderasjon er imidlertid at det kan øke forskjellene dersom norsk økonomi fortsetter å gå godt. Fagbevegelsen har derfor en viktig rolle i å ta ut den lønnsveksten det er realøkonomisk rom for, slik at den gode fordelingen videreføres. Det opprettholder etterspørsel, lønnsomhet og sysselsetting i norsk økonomi.

YS har lenge støttet opp om prinsippene bak frontfagsmodellen. Det må være lønnsveksten i industrien for arbeidere og funksjonærer samlet som skal være normgivende for resten av økonomien. Modellen må være en norm og praktiseres på en måte som sikrer fortsatt legitimitet blant arbeidstakerne, slik Holden-III-utvalget også understreket.

Videre er det viktig at lønnsdannelsen er fleksibel nok til å gi rom for nødvendige strukturelle endringer. For eksempel anslår SSB gjennom Helsemod at Norge vil kunne mangle 58000 helsefagarbeidere i 2035. Norge står overfor store utfordringer knyttet til det fremtidige arbeidskraftbehov, og det må vilje og ressurser til for å løse dette. YS mener frontfaget er viktig for en sunn utvikling i norsk økonomi, men at det ikke må hindre omstilling og rekruttering av rett kompetanse til samfunnsoppgaver vi vet vil øke i omfang fremover.

YS vil gjennomføre årets lønnsoppgjør samordnet. Det er sentralt at medlemmene får sin rettmessige andel av verdiskapningen, og YS legger til grunn at det er rom for reallønnsvekst i 2015. Det må sikres særskilte tillegg til lavtlønte.

**Om forståelsen av frontfagsrammen**

Frontfagets lønnsvekstrate er ukjent i selve lønnsåret. Denne vekstraten kjenner vi ikke før i februar året etter, når TBU legger fram sine beregninger. Det betyr at alle som ikke er utsatt for internasjonal konkurranse må ta en beslutning under usikkerhet. Normen for årets lønnsvekst i frontfaget må anslås for inneværende forhandlingsår.

I februar måned etterfølgende år vet man resultatet. Oppgjørene utenfor frontfaget kan først da justeres for feilanslag. Samtidig må man anslå hva man tror inneværende års lønnsvekst vil bli. Slik kan man, fra år til år, anslå og etterjustere for å få samme vekstrate over tid i hovedområdene i økonomien. Praktisering av frontfagsmodellen betyr at også eventuelle etterslep skal justeres.

**Om regjeringens forslag til lovendringer**

Regjeringen har foreslått betydelige endringer i arbeidsmiljøloven. Reglene om midlertidig ansettelse, arbeidstid, aldersgrenser og straff er foreslått endret. YS er sterkt kritiske til endringene som i all hovedsak forbedrer arbeidsgivernes rettigheter på bekostning av arbeidstakernes.

Det mest alvorlige er at regjeringen foreslår å fjerne hovedregelen om midlertidig ansettelse som har ligget fast i norsk rett i lang tid. Prinsippet går ut på at faste arbeidsoppgaver skal utføres av fast ansatte og er foreslått endret ved at arbeidsgivere skal kunne ansette midlertidig i inntil ett år uten at det er midlertidige oppgaver som skal utføres. YS tror dette vil føre til betydelige endringer i norsk arbeidsliv og mener det er uakseptabelt.

Regjeringens forslag er et angrep på det organiserte arbeidsliv. Det vil i sin tur svekke partssamarbeidet og samordningen av lønnsdannelsen. Samordningen av lønnsdannelsen understøtter både høy verdiskaping, god vekst og god fordeling, samtidig som det motvirker inflasjonsdriverne fra ukoordinerte lønnsoppgjør uten ankerfeste i den faktiske, makroøkonomiske situasjonen. Økt midlertidighet fører til dårlig fordelingspolitikk og øker andelen av lavproduktive jobber i økonomien. Regjeringens forslag vil undergrave en styrke i norsk økonomi som er godt beskrevet, blant annet i Holden III.

Det er ikke belegg for å tro at regjeringens forslag til utvidete åpningstider og søndagsåpne butikker og filialer medfører tilsvarende omsetningsøkning. Forslagene tvinger virksomheter til å holde lenger åpent i konkurranse med hverandre, og reduserer produktiviteten samlet. Dermed faller grunnlaget for reallønnsøkninger. Myndighetene har et ansvar for å balansere tilgjengelighet på varer og tjenester med rammevilkår som gjør det mulig å drive bedriftsøkonomisk effektivt, samfunnsøkonomisk lønnsomt og samtidig opprettholde et godt arbeidsliv. Det er vanskelig å se at en slik avveining peker i retning av enda mer utvidet åpningstid.

Det er videre foreslått endringer i arbeidsmiljølovens regler om arbeidstid som gir færre begrensninger i hvordan arbeidsgiver kan organisere arbeidstiden. Dette er også endringer som er til ugunst for arbeidstakerne og som en samlet norsk fagbevegelse kjemper i mot.